Forord
Forfattere: Redaktionen K&K
Tidsskrift: kok (2011-06-25)

## FORORD

K&amp;K udkommer oftest i form af temanumre organiseret omkring bl.a. samtidskulturelle og politiske temaer. Tidsskriftet har en lang historie som en af de væsentligste danske formidlingskanaler for humanistisk forskning. Vi bringer videnskabelige artikler om humanistiske emner i bred forstand, herunder især litterære, æstetiske, mediale og kulturanalytiske problemstillinger.

Som pan-nordisk, fagfællebedømt tidsskrift tjener K&amp;K en væsentlig funktion som et af de få fora i en nordisk kontekst, hvor man kan udgive artikler, som udgør specifikke forskningsbidrag, der ikke kræves formidlet efter dagspressens kriterier eller på kommercielle vilkår. Derfor ser vi også numrenes sektion med artikler uden for tema som en vigtig del af tidsskriftet og dets profil, et sted, hvor man efter bedømmelse og redaktionsproces kan bringe (og læse) artikler på højeste akademiske niveau.

Herværende nummer af K&amp;K er  et  af  de mindre stramt konceptualiserede numre, idet vi har modtaget så mange artikler uden for de temaer, som er fastlagt for de kommende års numre, at vi ønsker at bringe dem sammen i ét nummer. Der er her i numme  ret - som i tidsskriftet overhovedet - kontekstualiserende, kulturanalytiske og tekstana  lytiske artikler mellem hinanden. Men karakteristisk for flere af dem er den stadige bestræbelse på at lade de værkvendte og de verdensvendte tilgange befrugte hinanden i et dialogisk forhold, som peger mod nye måder at bedrive litteratur- og kulturanalyse på.

Dette søger vi at signalere med nummerets titel. Et flertal af artiklerne handler således netop om forskellige former for relationer mellem æstetik og virkelighed, herunder også politisk historisk virkelighed. Det gælder Jonas Kjærgård Laursens artikel om Conrad, der handler om virkelighedsmodellering og politisk konflikt, og Kristoffer Kjærgaards Blicher-artikel, der analyserer Blichers forhold til jøder og hans pamfletters betydning ind i en socialpolitisk virkelighed. Der er ligeledes en artikel om naturvidenskabelig objektivitet i skildringen af døden; en artikel om spanske tegneserier som kulturel erindring af Spaniens diktatur og meget andet.

Fælles for et flertal af artiklerne er ligeledes, at de sammen med dette fokus på forholdet mellem æstetik og virkelighed og mellem formalisme og kontekstualisme tager for sig at behandle nogle af de mest kanoniserede klassikere som Blicher, Bang, Wagner, Conrad m.fl. Dermed leverer nummeret også et samlet bidrag til forståelsen af sådanne klassikeres aktualitet og betydning - hver for sig og samlet for vores kultur og virkelighed i dag.

Nummeret afsluttes med anmeldelser af en række aktuelle udgivelser.